༄༅། །སྡེ་གཞུང་སྤྲུལ་སྐུ་བྱམས་པ་ཀུན་དགའ་བསྟན་པའི་ཉི་མས་མཛད་པའི་སྡེ་གཞུང་སྤྲུལ་སྐུ་འཇམ་དབྱངས་ཀུན་དགའ་རྒྱལ་མཚན་གྱི་རྣམ་ཐར།། ཨོཾ་སྭ་སྟི། མཁས་བཙུན་གྲུབ་པའི་ཡོན་ཏན་འགྲན་ཟླ་བྲལ་བ་སྡེ་གཞུང་མཆོག་སྤྲུལ་རིན་པོ་ཆེ་འཇམ་དབྱངས་ཀུན་དགའ་བསྟན་པའི་རྒྱལ་མཚན་ནམ། ཡོངས་གྲགས་ཨ་འཇམ་རིན་པོ་ཆེ་ནི། རབ་བྱུང་བཅོ་ལྔ་པ་ཤིང་མོ་བྱ་ལོར། ལི་ཐང་སྡེ་གཞུང་དཔོན་ཚང་དུ་འཁྲུངས། ཆུང་ངུའི་དུས་ནས་དམ་པའི་རིགས་སད། གཟིམ་འོག་མཆོག་སྤྲུལ་བྱམས་པ་བསྟན་འཛིན་སྙན་གྲགས་ཀྱི་ཡེ་ཤེས་ཀྱི་བཀོད་པ་གཅིག་ཡིན་པར་གྲགས་ཤིང་གྲུབ། ཁུ་བོ་སྤྲུལ་སྐུ་ལུང་རིགས་ཉི་མ་དང་། སྡེ་གཞུང་དར་རྒྱས་གླིང་གི་མཁན་པོ་དགེ་བཤེས་དབང་གྲུབ་དང་། འཇམ་དབྱངས་སྙན་གྲགས་ལས་གཞུང་ལུགས་དུ་མར་གསན་བསམ་མཛད། སྐུ་ནར་སོན་ནས་སྡེ་དགེ་ལྷུན་གྲུབ་སྟེང་གི་ཡང་དབེན་དུ་འཇམ་དབྱངས་བློ་གཏེར་དབང་པོའི་ཞལ་སྔ་ནས་གསུང་ངག་ལམ་འབྲས། རྒྱུད་སྡེ་དང་། སྒྲུབ་བཏུས་གཙོས་སྨིན་གྲོལ་རྒྱ་མཚོས་རྒྱུད་ཕྱུག་པར་མཛད། རུ་དམ་རྫོགས་ཆེན་དགོན་དུ་མཁན་ཆེན་གཞན་ཕན་ཆོས་ཀྱི་སྣང་བའི་དྲུང་ནས་གཞུང་ཆེན་བཅུ་གསུམ། སྡོམ་རིགས་གཉིས། སྤྱི་ལྗོན་བརྟག་གསུམ་སོགས་མདོ་སྔགས་ཀྱི་གཞུང་ཉི་ཤུ་རྩ་བརྒྱད་ལ་གསན་བསམ་ཕུལ་ཕྱིན་གནང་བས་མཁྱེན་རབ་ཀྱི་ཀློང་བརྡོལ། མཁན་ཆེན་གཞན་དགའ་རིན་པོ་ཆེའི་ཞལ་སློབ་ཀྱི་ཁྲོད་ནས། ས་སྐྱའི་ཕྱོགས་ནས་སྡེ་གཞུང་སྤྲུལ་སྐུ་དང་། རྙིང་མའི་ཕྱོགས་ནས་མི་ཉག་གསེར་མཁར་ཆོས་གྲགས་གཉིས་མཁྱེན་རབ་འགྲེན་ཟླ་བྲལ་ཞེས་གླེང་། ཨ་འཛོམས་འབྲུག་པ་འགྲོ་འདུལ་དཔའ་བོ་རྡོ་རྗེ་འཆང་ལས་སྙིང་ཐིག་ཡ་བཞི་སོགས་སྔ་འགྱུར་རྙིང་མའི་ཆོས་སྐོར་མང་དུ་གསན། གཞན་ཡང་ཕན་བདེ་མཁན་ཆེན་དཔལ་ལྡན་བློ་གྲོས་རྒྱལ་མཚན། རྫོང་གསར་མཁྱེན་བརྩེའི་ཕྲིན་ལས་མཆོག་སྤྲུལ་རིན་པོ་ཆེ་འཇམ་དབྱངས་ཆོས་ཀྱི་བློ་གྲོས། གཡོན་རུ་བེ་ཚང་ཆོས་རྗེ་མཁས་གྲུབ་རྒྱ་མཚོ། སྒ་སྟོན་རྣལ་འབྱོར་དབང་ཕྱུག་ཀུན་དགའ་ཉི་མ། སྡེ་དགེ་པེ་ཧར་བླ་མ་བློ་གྲོས་སོགས་བཤེས་གཉེན་དུ་མ་ལས་ཆོས་བཀའ་མང་དུ་གསན། ཁྱད་པར་འགྲན་ཟླ་ཀུན་བྲལ་གྱི་རྩ་བའི་བླ་མ་སྒ་སྟོན་རྡོ་རྗེ་འཆང་ངག་དབང་ལེགས་པ་རིན་པོ་ཆེ་ལ་གསོལ་བ་ལན་མང་བཏབ་པ་སྔོན་འགྲོས་སྡེ་གཞུང་གི་ས་ཆར་སྔ་ཕྱི་ལན་བཞི་གདན་འདྲེན་ཞུས་ཏེ་ཞབས་པད་བཀོད། དོན་ཡོད་རྣམ་པ་བཞིས་མཆོད་པ་གྱ་ནོམ་པས་ཐུགས་དགྱེས་པར་མཛད། སོ་ཐར། བྱང་སེམས། རིག་པ་འཛིན་པ་སྟེ་སྡོམ་པ་གསུམ་གྱི་བཀྲ་དྲིན་ནོས། གསུང་ངག་རིན་པོ་ཆེ་ལམ་འབྲས། མཁའ་སྤྱོད་མ། མགོན་པོ་ཕྱི་ནང་གསང་གསུམ་གྱི་སྨིན་གྲོལ་གདམས་པ་རྗེ་བླ་མ་ཉིད་ཀྱི་ཐུགས་ལ་མངའ་ཞིང་། ཉམས་སུ་བཞེས་པ་དཔལ་ལྡན་ས་སྐྱ་པའི་སྙན་བརྒྱུད་ཚད་མ་བཞི་ལྡན་ཡོངས་རྫོགས་བུམ་པ་གང་བྱོའི་ཚུལ་དུ་བཞེས། རྗེ་བླ་མ་གདུལ་བྱ་སྐྱོང་སླད། སྡེ་དགེ ཀྲེ་ཧོར། མི་ཉག་ཡུལ་རྣམས་གར་ཕེབས་སུ་ཡང་ཕེབས། གདན་ས་ཐར་ལམ་དགོན་དུ་ཡང་ལན་དུ་མར་བྱོན། ཡུན་རིང་ཙམ་བཞུགས་ནས། ཆོས་ཀྱི་གསུང་གླེང་དང་། ཉམས་རྟོགས་ཀྱི་སྒྲོ་འདོགས་བཅད། ཐུགས་ཡིད་གཅིག་འདྲེས་ཀྱི་ཐུགས་ཀྱི་སྲས་མཆོག་ཏུ་གྱུར། སྐུ་ཆུང་ངུ་ནས། བླ་དཔོན་མི་ཆེན་གྱི་གོ་ས་དང་། དཀོར་དང་གྲོང་ཆོག་འབུལ་སྡུད་ལ་ཡེ་ནས་མི་དགྱེས། གཤིན་པོའི་ལམ་སྟོན་ཆོ་ག་འདོན་པ་དང་འཕོ་འདེབས་ལ་འགྲོ་བ་ཕར་བཞག གསོན་པོའི་རིམ་གྲོའི་རྐྱེན་སེལ་སྒྲོལ་ཆོག་ཙམ་འདོམས་པ་འདྲ་ལའང་འགྲོ་མ་མྱོང་གསུང་། གྲྭ་རྐྱང་ཉམས་ཆུང་གི་ཚུལ་དུ་ཆོས་ཀྱི་གྲོགས་པོ་བླ་མ་བློ་གྲོས་ཕུན་ཚོགས་དང་ལྷན་དུ། མིའི་རྒྱུ་འགྲུལ་མེད་པའི་རི་ཁྲོད་ལུང་སྟོང་ཁོ་ནར་བཞུགས། ཕན་ཚུན་འབོད་སྐད་གོ་ཙམ་གྱི་སྦྲ་གུར་ཆུང་ངུ་རེ་ཕུབ་པའི་ནང་དུ་ཆོས་ཀྱི་ཉམས་ལེན་ལ་དྲིལ། གསོལ་ཆས་ཟླ་བ་རེ་བཞིན་དཔོན་ཚང་ནས་སྐྱེལ། བླ་མ་བློ་གྲོས་སྐུ་གཤེགས་ནས། ཞལ་སློབ་ཆོས་མཛད་རེ་ཟུང་ཉེ་འཁོར་དུ་བཞག་ནས་སྐུ་ཚེའི་སྨད་ལ་རོང་ཁོག་བཞག་ས་ཟེར་བའི་ས་ཆ། རྡོ་འཇོམ་ཟེར་བའི་ནགས་ཁྲོད་དུ་གཟིམ་སྐྱིལ་བརྒྱབས་ནས་ཞུགས། རི་ཁྲོད་དུ་སྒྲུབ་པ་ལ་བཞུགས་སྐབས། སྔོན་འགྲོ་བསགས་སྦྱོང་ཡི་དམ་མང་པོའི་བསྙེན་སྒྲུབ་མཛད་པ་གོར་མ་ཆགས་ཀྱང་། ཆ་མ་འཚལ། གསང་སྔགས་ལམ་གྱི་རྩ་བ་ལམ་ཟབ་བླ་མའི་ཉམས་ལེན་ལ་ཆིག་བསྒྲིལ་གྱིས། སྐྱབས་གནས་ཀུན་འདུས་བླ་མ་རིན་པོ་ཆེ། །ཤློཀ་འབུམ་ཐེར་བདུན་ཅུ་དོན་ལྔ་དང་། རྗེ་ལེགས་པ་རིན་པོ་ཆེའི་གསོལ་འདེབས་ཞལ་གསུང་། ངག་གི་དབང་ཕྱུག་ཤློཀ་གཅིག་པོ་དེ་འབུམ་ཕྲག་དྲུག་སོང་བར་ཞལ་ལས་ཐོས། བསྐྱེད་རྫོགས་ཀྱི་ཉམས་བཞེས་དང་། ཐེག་ཆེན་བློ་སྦྱོང་གི་ཉམས་ལེན་ལ་ཤིན་ཏུ་འབད་ཁུལ་ཡིན་གསུང་། རྗེ་བླ་མ་ལེགས་པ་རིན་པོ་ཆེའི་ཞལ་སྔ་ནས། སྡེ་གཞུང་སྤྲུལ་སྐུ་ཨ་འཇམ་རིན་པོ་ཆེས་བླ་མ་སངས་རྒྱས་དངོས་སུ་ལྟ་བའི་མོས་གུས་ཀྱིས་གསོལ་བ་བཏབ་པ་ལ་བརྟེན། ངའི་རྒྱུད་ལ་ཡོད་པའི་ས་སྐྱ་པའི་ལམ་འབྲས་ཀྱི་གོ་རྟོགས་ཐམས་ཅད་སྤར་བཏབ་པ་བཞིན་ཐུགས་ལ་འཕོས་འདུག རྟེན་འབྲེལ་གྱི་གནད་ཟེར་བ་མཚར་པོ་རེད་གསུངས། སྤྲུལ་སྐུ་རིན་པོ་ཆེ་ཉིད་ཀྱི་ཞལ་ནས་ཀྱང་། ངའི་བླ་མ་ས་སྐྱ་པ་བློ་གཏེར་རྗེ། ལེགས་པ་རིན་པོ་ཆེ། རྙིང་མ་བ་གཞན་དགའ་རིན་པོ་ཆེ། ཨ་འཛོམས་འབྲུག་པ་སྟེ་འདི་རྣམ་པ་བཞི་ཀ་གྲུབ་ཐོབ་རེད། ཡོན་ཏན་ལ་ཁྱད་པར་མེད་ཀྱང་། ངའི་རྒྱུད་ལ་འཇམ་མགོན་ས་སྐྱ་པའི་ལྟ་གྲུབ་ཐུན་མོང་མ་ཡིན་པ་ལ་གོ་བ་ལེགས་པ་ཞིག་ཆགས་པ་འདི་སྒ་སྟོན་རྡོ་རྗེ་འཆང་འདི་ཉིད་ལས་བྱུང་བ་ཡིན་པས། སངས་རྒྱས་དངོས་དང་འདྲ་བའི་མཁས་གྲུབ་ཀྱི། །བླ་མ་དུ་མས་རྗེས་སུ་བཟུང་ན་ཡང་། །བཀྲ་དྲིན་གཞན་དང་མཚུངས་པ་མ་མཆིས་པ། །རྗེ་བཙུན་ཐུགས་རྗེའི་གཏེར་ཆེན་ཁྱེད་ལགས་སོ། །ཞེས་ཞུས་པ་ཡིན། བདག་ཅག་གི་སྟོན་པ་ཐུགས་རྗེ་ཅན་ཤཱཀྱ་ཐུབ་པ་དང་བླ་མ་རིན་པོ་ཆེ་འདི་གཉིས་ལ་ང་རང་གིས་དད་པ་ཆེ་ཆུང་གི་ཁྱད་པར་སྤུ་རྩེ་ཙམ་མེད། འོན་ཀྱང་འུ་ཅག་གི་སྟོན་པ་ཤཱཀྱ་མུ་ནེ་ལ་རྒྱུ་མཚན་ཤེས་པའི་དད་པ་ཐུན་མིན་ཡོངས་དཀའ་བས་ན། བླ་མ་ལའང་དེ་ཙམ་ལས་ཡོང་དཀའ་ཚད་རེད་གསུང་། གང་ཟག་དབང་པོ་རབ་བླ་མའི་མོས་གུས་ཀྱིས་གྲོལ་བ་ཞེས་པའི་མཚན་ཉིད་ཐམས་ཅད་བླ་མ་འདི་ལ་ཚང་བ་ཡིན་འདུག་པ་རྣམ་ཐར་ཐམས་ཅད་ཀྱི་སྙིང་པོ་དེར་འདུས་སོ། །ལྷ་མོ་དབྱངས་ཅན་དམར་མོའི་གསང་སྒྲུབ་ལྗགས་བསྙེན་ལན་དུ་མར་བཞུགས་ནས། རྟགས་མཚན་ངོ་མཚར་བ་དུ་མ་བྱུང་། དབྱངས་ཅན་མས་རྗེས་སུ་བཟུང་བ་རེད་ཅེས་བླ་མ་ལེགས་པ་རིན་པོ་ཆེའི་གསུང་ལས་ཐོས། བསྟན་སྲུང་རྡོ་རྗེ་གུར་མགོན་གྱིས་རྗེས་སུ་བཟུང་བའི་རྟགས་མཚན་དུ་མངའ་བ་དང་། རྫོང་སར་མཁྱེན་བརྩེའི་དབང་ཁང་ནས། རྗེ་བླ་མ་སྒ་སྟོན་ལེགས་པ་རྡོ་རྗེ་འཆང་གིས། མཁྱེན་བརྩེའི་མཆོག་སྤྲུལ་རིན་པོ་ཆེ་དང་། སྤྲུལ་སྐུ་རིན་པོ་ཆེ་འདི་ཉིད་སོགས་སྣོད་ལྡན་དུ་མར་མགོན་པོ་ཁྲོ་བཅུའི་རྗེས་གནང་ཞིག་སྩལ་སྐབས། རྗེས་གནང་དངོས་གཞི་ཚུགས་ནས་ཡེ་ཤེས་དབབ་སྐབས། རྗེ་བླ་མས་སྤྲུལ་སྐུ་རིན་པོ་ཆེ་འདི་གུར་གྱི་མགོན་པོའི་སྐུར་དངོས་སུ་གྱུར་པར་གཟིགས་ཞེས་ཐོས། སྡེ་གཞུང་དགོན་པ་འཕན་ཡུལ་ནཱ་ལེཎྜའི་དགོན་ལག་ཏུ་གཏོགས་པས་སྒེར་སྲུང་རྒྱལ་པོ་པེ་ཧར་དང་། ཙིའུ་དམར་པོ་མཆོད་དགོས་སྟབས་རྒྱུན་གཏོར་གནང་མཛད་འདུག་པས། གནོད་སྦྱིན་ཙིའུ་དམར་པོ་འབྲལ་མེད་དུ་འགོ་ཞིང་། ཕྲིན་ལས་གང་བཅོལ་འཕྲལ་དུ་སྒྲུབ་བྱུང་བའི་གཏམ་ངོ་མཚར་བ་ཡོད། བླ་མ་ལེགས་པ་རྡོ་རྗེ་འཆང་གི་བཀའ་ནན་ཕེབས་པ་དང་། དད་སློབ་རྣམས་ཀྱིས་གསོལ་བ་བཏབ་ངོར། སྐུ་ཚེའི་སྨད་ལ་གཞུང་ལུགས་དུ་མའི་འཆད་སྤེལ་དང་། དབང་གདམས་ངག་ཀྱང་དུ་མ་སྩལ་ཞིང་། ཁྱད་པར་སྒ་སྐྱེ་རྒུ་དགོན་གྱི་མཁན་པོ་ཕྲིན་ལས་ཆོས་འཕེལ་ནས་ལོ་དུ་མར་འབྲལ་མེད་དུ་ཞབས་དྲུང་དུ་བཞུགས་པ་ལ། བླ་མ་གཞན་དགའ་རིན་པོ་ཆེ་ལས་གཞུང་ཉི་ཤུ་གསན་མཛད་པ་ཐམས་ཅད་བླ་མ་དམ་པའི་ཐུགས་དགོངས་རྫོགས་པའི་མཆོད་པ་ཡིན། གསུང་འཆད་ཉན་རྫོགས་པར་གནང་གྲུབ་པའི་སྐལ་བ་བཟང་པོར་གྱུར། བླ་མའི་བསྟོད་ཚོགས། དབྱངས་ཅན་མའི་བསྟོད་པ་གཉིས། ཉམས་མགུར་བླ་མ་དྲན་པའི་གདུང་དབྱངས། ལམ་ཟབ་བླ་མའི་རྣལ་འབྱོར་གྱི་དོན་འགྲེལ། གསུང་ངག་ལམ་འབྲས་ལ་བསྔགས་པ། རྣམ་ཤེས་ཡེ་ཤེས་འབྱེད་པ། ལམ་དུས་ཉམས་ལེན་གོ་དོན་བདུད་རྩིའི་ཉིང་ཁུ། བློ་སྦྱོང་སྨོན་ལམ། ཞལ་གདམས་སྐོར་སོགས་བསྟན་བཅོས་ངོ་མཚར་ཅན་འགའ་ཞིག་བཞུགས་པ་སྣང་བ་རྗེས་འཇུག་རྣམས་ལ་བཀྲ་དྲིན་ཆེ། སྡེ་གཞུང་དགོན་སྡེར་རྒྱུད་བསྐུལ་འབུལ་བ་བསྡུས་ནས་སྒ་སྟོན་རྡོ་རྗེ་འཆང་གི་གདུང་རྟེན་འདྲ་སྐུ་གསེར་ཟངས་ལས་གྲུབ་པ་ཞུགས་པའི་གཙུག་ལག་ཁང་རྟེན་དང་བརྟེན་པར་བཅས་པ་བཞེངས་པ་དང་། རྗེ་སྒ་སྟོན་རྡོ་རྗེ་འཆང་གིས་ལོ་བཅོ་ལྔ་བཅད་རྒྱ་བཞུགས་སྐབས་ཀྱི་དབུ་སྐྲ་བསྲེགས་ཐལ་ལས་འཇམ་དབྱངས་ས་པཎ་གྱི་སྐུ་འབུམ་ཕྲག་དུ་མ་པར་བཏབ་ནས་ནང་བཞུགས་ཕུལ་བ་མཆོད་རྟེན་དུ་མ་བཞེངས་པ་དང་། རྒྱལ་བཀའ་རིན་པོ་ཆེས་གཙོས་གསུང་རབ་པུསྟི་ཀ་གྲངས་མང་བསླུ་མཛད་པ་སོགས་རྣམ་དཀར་མཛད་པ་རྒྱ་ཆེར་སྤེལ་བ་དང་། དགུང་གྲངས་དྲུག་ཅུ་རེ་བརྒྱད་ཆུ་འབྲུག་ལོར་ཞི་བར་གཤེགས། དགོངས་རྫོགས་མཆོད་འབུལ། གདུང་རྟེན་བཞེངས་པ་སོགས་རྗེས་ཀྱི་བྱ་བ་སྡེ་གཞུང་མའི་དཔོན་དང་དགོན་སྡེ་ནས་བསྒྲུབས་སོང་།། །